text: Otte byer kæmper om nyt dansk madtempel 
  03 november 2010 kl. 07.33
  En stribe danske byer - for eksempel Vejle, Sønderborg og Kolding - kæmper til det sidste for og med Udkantsfanen vajende om retten til at huse regeringen nye madtempel, der skal løfte dansk gastronomi
  
   
  Otte danske byer er med i slutspurten i den benhårde kommunale kamp om at huse et nyt nationalt Madexperimentarium.
  Det nye danske madhus, som skal løfte dansk madkultur og styrke fødevareerhvervet, er en del af regeringens plan for landbrug og miljø, Grøn Vækst.
  
  Lille budget
  Efter måneders debat står det nu fast, at kapløbet om den nye statslige virksomhed står mellem Aalborg, Århus, Vejle, Kolding, Sønderborg, Odense, Roskilde og København.
  Afgørelsen om, hvilken dansk by der fremover kan bryste sig som et nyt europæisk madfyrtårn inden for uddannelse, gastronomi og innovation af mad og måltider, tages i løbet af de næste to-tre uger.
  Ud over prestigen følger der et beskedent årligt budget på 15 millioner kroner.
  